Skibstekniker Holger T. Willemoes Aggergren mod Dronning Margrethe og statsminister Anker Jørgensen: Østre Landsrets dom af 4. december 1972
Utr. Ø.L.D. 4. december 1972 i sag I 398/1972

Skibstekniker Holger T. Willemoes Aggergren 
mod 
Dronning Margrethe og statsminister Anker Jørgensen

Ved et som stævning betegnet dokument af 3. november 1972 ,modtaget i retten den. 7. samme måned, er Hendes Majestæt Dronningen og Statsministeren af skibstekniker Holger Togo Willemoes Aggergren, Brabrand, indstævnet for nærværende ret. Efter en uklar udvikling af sagens genstand, der må formodes at vedrøre lov nr. 447 af 11. oktober 1972 om Danmarks tiltrædelse af De europæiske Fællesskaber, nedlægges sålydende påstand "At de indstævnedes underskrifter på det landsforræderiske dokument kendes magtesløse og uberettigede, hvorved vor Dronning bliver reddet for danmarkshistoriens største statsbedrageri". 

Idet statsoverhovedet ifølge grundloven ikke kan drages til ansvar ved domstolene, og sagen iøvrigt efter sin beskaffenhed er uegnet til domstolsbehandling, vil sagen ex officio være at afvise.

Thi kendes for ret: 

Denne sag afvises

1972
Domme og Retssager